Felicidade var meget imødekommende og havde sørget for at der var lidt lækkert i køleskabet så som koldt vand, mælk,smør mm og frisk frugt og brød, til at komme igang på, efter den lange rejse.
Vi fik en rundvisning i lejligheden og indretningen var perfekt med de to etager, når man rejser med 2 teenager piger, der gerne vil have lidt privatliv på overetagen og de havde sågar deres egen udgang.
Felicidade havde fundet meget godt materiale og brochurer om seværdigheder og anbefalesværdige spisesteder frem til os, samt oversigt over den legendariske sporvogn 28 rute og stoppesteder, som jo løber ganske få hundrede meter fra lejligheden. Hun var i det hele taget meget behjælpelig med enhver art af spørgsmål. Ligeledes bestilte hun transfer for os til og fra lufthavnen, hvilket var en stor hjælp for os.
Køkkenet er veludstyret og vi blev straks betaget af den skønne udsigt fra de franske altaner i stuen. Det blotlagte bindingsværk mellem stuen og køkkenet og de gamle skodder og oprindelige vinduer i køkkenet er med til at give lejligheden et unikt præg. Når man sover for åbne døre kan man følge med i aften og nattelivet fra gaden, tonerne af Fado musik og folk der snakker på fortorvs-restauranterne. Området er charmerende med de stejle gader og labyrintiske gyder. Lejligheden er utrolig centralt beliggende i forhold til seværdigheder som borgen Castelo de Sao Jorge og flere skønne udsigtspunkter, som fx Miradouro de Santa Luzia og kirker, som fx Sé i nærheden. Der er også mange lækre spisesteder til en fornuftig pris i området.